KIRJALLINEN KYSYMYS P-3509/01 esittäjä(t): Chantal Cauquil (GUE/NGL) komissiolle. Lisätietoja delfiinikuolemista yhteisön vesillä.



Virallinen lehti nro 134 E , 06/06/2002 s. 0239 - 0240



KIRJALLINEN KYSYMYS P-3509/01 esittäjä(t): Chantal Cauquil (GUE/NGL) komissiolle (12. joulukuuta 2001) Aihe: Lisätietoja delfiinikuolemista yhteisön vesillä Seuraavat huomiot ja lisäkysymykset perustuvat komission vastaukseen kirjalliseen kysymykseeni P-3070/01(1): - Jäsenvaltioiden tehtävä olisi valvoa delfiinien kiinni jäämistä. - Vaikka joka vuosi kuolee useita tuhansia delfiinejä, jäsenvaltiot eivät ole kehittäneet järjestelmää valvoakseen delfiinien vahingossa tapahtuvaa kiinnijäämistä ja kuolemista, ja sen tähden asiaa ei ole pystytty tutkimaan tai korjaamaan millään tavalla. - Komission täytyisi valvoa jäsenvaltioiden velvoitteiden täytäntöönpanoa. Jos jäsenvaltio ei kykene todistamaan valvontaa, onko komissiolla mahdollisuus osoittaa, että jäsenvaltio on toiminut yhteisön säännöstön vastaisesti ja toteuttaa sitten tarvittavat toimenpiteet omien direktiiviensä noudattamiseksi? - Mitä tulee eri kalastusmenetelmiin, tutkijoiden mukaan pääasiassa pelagiset troolit ovat syynä delfiinikuolemiin. - Ranskalaisen valtamerten tutkimuslaitoksen Ifremerin jäsen ja entinen puheenjohtaja Xavier le Pichon sekä Ranskan tiedeakatemian jäsen ja Ifremerin tiedeneuvoston entinen puheenjohtaja Jean Aubouin ovat voimakkaasti tuominneet tämän kalastusmuodon. Lisäksi komissio on rahoittanut noin kaksikymmentä tutkimusta, jotka kaikki tulevat samaan lopputulokseen. - Miksi, huolimatta tieteellisten piirien yksimielisyydestä, komissio antaa edelleen tukea suurille kalastusaluksille, jotka ovat vastuussa tästä ekokatastrofista? - Lisäksi haluan tietää komission vastuusta tässä asiassa. - On selvää, että pelagisten troolien käyttö yhteisövesillä tapahtuu Euroopan unionin vastuulla. Olisiko komissio valmis muuttamaan asetusta (EY) N:o 894/97(2) kieltääkseen pelagisten troolien käytön? Asetustahan on jo muutettu siten, että tammikuusta 2002 lähtien kielletään ajoverkkojen käyttö, jonka yhteydessä saaliiksi jää myös muita kuin kohteena olevia lajeja, kuten delfiinejä, vaikkakin huomattavasti vähemmän kuin mitä pelagisten troolien käytön yhteydessä. (1) EYVL C 115 E, 16.5.2002, s. 222. (2) EYVL L 132, 23.5.1997, s. 1. Franz Fischlerin komission puolesta antama vastaus (15. tammikuuta 2002) Velvoitteesta valvoa delfiinien joutumista sivusaaliiksi: - Komissiolla ei ole mahdollisuutta selvittää, ovatko jäsenvaltiot täyttäneet velvoitteensa perustaa järjestelmiä delfiinien sivusaaliiksi joutumisen valvomiseksi, koska jäsenvaltiot eivät ole toimittaneet tällaisia tietoja. On merkkejä siitä, että valvontaa harjoitetaan, koska joitakin tietoja on toimitettu tiedeyhteisölle keskusteluja varten. Luontotyyppien sekä luonnonvaraisen eläimistön ja kasviston suojelusta 21 päivänä toukokuuta 1992 annetun neuvoston direktiivin 92/43/ETY(1) (luontotyyppidirektiivin) 17 artiklan määräysten mukaisesti, joita pannaan täytäntöön luontotyyppikomitean toimintasuunnitelmien avulla, jäsenvaltioiden piti raportoida komissiolle direktiivin määräysten, mukaan lukien arvoisan parlamentin jäsenen esille tuoman asian, täytäntöönpanosta 30. syyskuuta 2001 mennessä, mutta useat jäsenvaltiot eivät ole tehneet niin. Luontotyyppikomitean 30. marraskuuta 2001 pidetyssä kokouksessa komissio ilmoitti jäsenvaltioille, että niiden on tarpeen toimittaa kertomuksensa komissiolle mahdollisimman pikaisesti. Erilaisten menetelmien roolista delfiinien joutumisessa sivusaaliiksi: - Komissiolla ei ole tiedossaan mitään vahvistettua tieteellistä yksimielisyyttä siitä, että pelagiset troolit aiheuttaisivat eniten delfiinien kuolemia ja että missä määrin tämän kalapyydyksen käyttö vaarantaisi niiden kantoja. Juuri tämäntyyppiset tiedot puuttuvat tiedeyhteisöltä tähän saakka. - Vaikka jotkin jäsenvaltiot tukevat kalastusalusten rakentamista jäsenvaltioiden ja yhteisön varoilla, ei ole aina etukäteen selvää, käyttävätkö nämä alukset pelagisia trooleja tai pohjatrooleja koko käyttöikänsä ajan. Alusten pyydyksiä voidaan vaihtaa suhteellisin pienin muutoksin. Näin ollen komissio ei voi taata, käyttääkö tällainen juuri rakennettu alus pelagisia trooleja vai ei. Komission velvollisuuksista: - Komissio on valmistautunut ehdottamaan kalapyydyksiä koskevan lainsäädännön muuttamista käyttäen perustana parasta saatavilla olevaa tieteellistä tietoa ja ottamaan huomioon herkkien lajien kannoille koituvat riskit. Komissio on erityisesti valmistautunut vaikuttamaan kansainvälisiin ponnisteluihin vastuullisen kalastuksen hyväksi, kuten toimittiin ajoverkkojen tapauksessa, kun kansainvälinen kalastusyhteisö huolestuu vastaavalla tavalla muusta kalastuksesta, mukaan lukien pelagisesta troolauksesta. (1) EYVL L 206, 22.7.1992.